text: माधव ने संवाददाता सम्मेलन में कहा कि राज्य में गठबंधन सरकार में बने रहना बीजेपी के लिए मुनासिब नहीं रह गया था। उन्होंने कहा कि बीजेपी ने राज्य में राज्यपाल शासन का समर्थन किया है। माधव ने पत्रकारों से कहा, 'जम्मू कश्मीर भारत का अभिन्न हिस्सा है, इस बात को ध्यान में रखते हुए और राज्य में मौजूदा स्थिति को नियंत्रण में लाने के लिए हमने फैसला किया कि राज्य में शासन की बागडोर राज्यपाल को सौंपी जाए।' बीजेपी नेता ने कहा कि राज्य में पीडीपी गठबंधन सरकार का नेतृत्व कर रही थी, लेकिन वह स्थिति को नियंत्रित करने में नाकाम रही।